Mantidae

Se systematisk inndeling

Mantidae er en gruppe (familie) av insekter som tilhører ordenen knelere. Denne familien omfatter ca. 80 % av alle knelerartene.

Beskrivelse 

Små til store, langstrakte knelere, oftest grønne eller brunlige. Hodet er kort og bredt, trekantet sett forfra, med utstående, mer eller mindre runde fasettøyne. Antennene er tynne, trådformede og middels lange. Hannene har nesten alltid velutviklede vinger, hunnene er ofte kortvingede. Forvingen er smal og hornaktig med et tett årenett, bakvingen er stor, tynn og membranøs, og holdes sammenfoldet under forvingen. Den kan ha sterke farger eller øyeflekker. Pronotum er vanligvis mye lengre enn bredt, forkroppen (prothorax) sterkt forlenget. Frambeina er ganske lange, særlig er de svært bevegelige hoftene (coxae) påfallende lange og slanke, gjerne omtrent like lange som forlåret (profemur). Dette er temmelig kraftig, noe oppsvulmet, med kraftige pigger på undersiden i den ytre halvdelen. Forleggen har pigger på undersiden og en lang, spiss, krum endetorn. Mellom- og bakbeina er lange og slanke. Haletrådene (cerci) er tynne og består av tallrike ledd.

Atferd 
Mantidae er rovdyr som særlig finnes i busker, på blomsterenger og gresskledte områder. De sitter stille i vegetasjonen og venter på at et insekt eller et annet potensielt byttedyr skal passere innen rekkevidde. Når dette skjer, griper kneleren byttet mellom leggen og låret på forbeinet. Dette skjer med en meget rask bevegelse, godt hjulpet av de lange og bevegelige forhoftene (procoxae). Disse knelerne kan ta byttedyr som er større enn dem selv. Nyffeler et al. (2017) viser i en ny studie, publisert i Wilson Journal of Ornithology, at knelere (Mantidae) utgjør en betydelig predator for kolibrier (Trochilidae).

Det er særlig innen denne familien at seksuell kannibalisme er blitt observert, det vil si at hunnen spiser hannen under paringen. Dette hemmer imidlertid ikke hannens paringsatferd, siden den er styrt av ganglier (nervesentre) i bakkroppen, det siste som eventuelt blir spist.

Utbredelse 
Familien er utbredt i alle verdensdeler, men i Europa mangler den i de nordligste delene. Arten Mantis religiosa er utbredt så langt nord som det sørlige Tyskland.

Systematisk inndeling / europeiske arter 
I noen klassifikasjoner blir familiene Acanthopidae, Iridopterygidae, Liturgusidae, Sibyllidae, Tarachodidae, Thespidae og Toxoderidae også regnet som undergrupper av Mantidae.

 Ekte insekter (Ectognatha) 
 Dicondylia
 Vingede insekter (Pterygota) 
 Neoptera («nyvinger») 
 Dictyoptera 
 Ordenene Knelere, Mantodea
 Familien Mantidae
 Underfamilien Amelinae
 Slekten Ameles Burmeister, 1838 – ganske små knelere, 8 arter i Sør- og Mellom-Europa
 Slekten Apteromantis Werner, 1932 – i Europa:
 Apteromantis aptera (Fuente, 1894)
 Slekten Pseudoyersinia Kirby, 1904 – 9 arter i Sørvest-Europa
 Underfamilien Angelinae
 Underfamilien Antemninae
 Underfamilien Choeradodinae – pronotum stort, utvidet sidelengs
 Underfamilien Chroicopterinae
 Underfamilien Deroplatyinae
 Underfamilien Dystactinae
 Slekten Armene Stål, 1877 – i Europa:
 Armene pusilla (Eversmann, 1859)
 Underfamilien Mantinae
 Gruppe Archimantini
 Gruppe Mantini
 Slekten Mantis Linnaeus, 1758 – i Europa:
 Mantis religiosa Linnaeus, 1758 – utbredt over det meste av Sør- og Mellom-Europa
 Gruppe Paramantini
 Slekten Hierodula Burmeister, 1839 – i Europa:
 Hierodula transcaucasica Brunner von Wattenwyl, 1878
 Slekten Sphodromantis Stål, 1877 – i Europa:
 Sphodromantis viridis (Forsskål, 1775)
 Gruppe Polyspilotini
 Underfamilien Mellierinae
 Underfamilien Miomantinae
 Gruppe Miomantini
 Gruppe Rivetinini
 Slekten Bolivaria Stål, 1877 – i Europa:
 Bolivaria brachyptera (Pallas, 1773)
 Slekten Geomantis Pantel, 1896 – i Europa:
 Geomantis larvoides Pantel, 1896
 Slekten Rivetina Berland & Chopard, 1922 – tre arter i Sør-Europa
 Underfamilien Orthoderinae
 Underfamilien Oxyothespinae
 Gruppe Oxyothespini
 Gruppe Paraseveriniini
 Underfamilien Photinainae
 Gruppe Coptoperygini
 Gruppe Photinaini
 Underfamilien Phyllotheliinae
 Underfamilien Schizocephalinae
 Underfamilien Stagmatopterinae
 Underfamilien Vatinae – hodet med utvekster, kan ligne Empusidae
 Gruppe Danuriini
 Gruppe Heterochaetini
 Gruppe Vatini

Referanser

Kilder 
 Liste over artene, fra Mantodea Species File Online
 Fauna Europaea, utbredelsesdatabase over europeiske dyr

Eksterne lenker 
 
 Tree of Life: Mantidae 
 Norsk Entomologisk forening

Knelere
Dyr formelt beskrevet av Hermann Burmeister
Knelere formelt beskrevet i 1838